Willem Marinus Dudok
Store norske leksikon,Kunst og estetikk,Arkitektur og landskap,Arkitekter og arkitektur-institusjoner,Internasjonale arkitekter og arkitektkontorer fra 1900 til i dag
Willem Marinus Dudok var en nederlandsk arkitekt. Han hadde tilknytning både til Amsterdam-skolen og De Stijl-gruppen, men utviklet en personlig stil, blant annet kjennetegnet ved asymmetrisk sammenstilte teglblokker.
Dudok var utdannet ved Det kongelige militærakademi i Breda og gjorde tjeneste i hæren inntil 1913. Han ble byarkitekt i Hilversum i 1915, og er kjent for en rekke bygg der, blant annet Rembrandtlaan skole (1919), Dr. Bavinck skole (1922), Mincheler skole (1925) og ikke minst hans hovedverk, rådhuset (1928–1931).Han tegnet dessuten Nederlands hus på Cité Universitaire i Paris (1928), stormagasinet Bijenkorf i Rotterdam (1930, ødelagt i krigen i 1940) og Erasmus Huis i Rotterdam (1939). Han tegnet også konkurranseutkast for Nederlands bank i 1954. Hans bygg fra denne tiden forener både Amsterdam-skolen (med vekt på individuelt uttrykk) og De Stijl (med vekt på klar geometrisk form).Dudok underviste på AA i 1934 og skal ha vært inspirator blant annet for de norske arkitektene Aasland og Korsmo, for eksempel i Villa Damman (1932). Les mer i Store norske leksikon Moderne arkitektur i Nederland Amsterdam-skolen De Stijl arkitekturhistorie Litteratur Ruth Jørgensen: Nytt mot gammelt i Amsterdam, «Byggekunst,» 1958 sidene 192–96; Herman van Bergeijk: Willem Marinus Dudok: Architect-stedebouwkundige, Naarden 1995.